Virðing fyrir hinum látna er alltaf í forgrunni hjá fjölskyldufyrirtækinu Útfararþjónustu Rúnars Geirmundssonar enda er leiðarljós þess hlýja , auðmýkt og virðing . Gott orðspor skiptir mjög miklu máli í útfararþjónustu og það veit Rúnar Geirmundsson mætavel enda starfað í greininni í nær fjóra áratugi . Hann hóf störf hjá Kirkjugörðunum árið 1983 en stofnaði Útfararþjónustu Rúnars Geirmundssonar árið 1990 . „ Virðing fyrir hinum látna er alltaf í forgrunni hjá okkur . Þannig skiptir í raun ekki máli hvaða trú viðkomandi aðhylltist eða hvort viðkomandi hafi verið trúlaus . Leiðarljós okkar er hlýja , auðmýkt og virðing , algjörlega óháð því hvaða einstaklingur á hlut að máli , “ segir hann . Útfararþjónusta Rúnars Geirmundssonar er elsta starfandi útfararþjónustan á höfuðborgarsvæðinu og hefur hann veitt fyrirtækinu forstöðu alla tíð . Fyrirtækið er sannkallað fjölskyldufyrirtæki en hann og eiginkona hans , Kristín Sigurðardóttir , eiga það saman . Hjá þeim starfa svo synir þeirra tveir , Elís og Sigurður . Gott orðspor spyrst út Þegar andlát ber að garði er mikilvægt að hafa samband við útfararþjónustu sem fyrst að sögn Rúnars . „ Fyrsta skrefið er að flytja hinn látna af dánarstað í líkhús og næst hefst undirbúningur kistulagningarinnar . Daginn eftir heimsækir útfararstjórinn oftast aðstandendur sem leggja yfirleitt fram óskir sínar varðandi framkvæmd kistulagningar og síðan jarðarfarar . Um leið er yfirleitt valinn prestur eða athafnarstjóri og allar helstu athafnir eru tímasettar auk þess sem grafartaka eða bálför er bókuð . “ Að því loknu þarf að taka ákvarðanir um hvaða verkefni falla í hlut starfsmanna . „ Við sjáum um allt er lýtur að undirbúningi og framkvæmd útfara , t.d. höldum við utan um öll samskipti við aðstandendur , tónlistarfólk , kirkjur , blómabúðir , kirkjugarða og í raun alla þá sem koma að útförinni . “ „ Við leggjum mesta áherslu á að taka tillit til þess að fólk er í sárum eftir ástvinarmissi . “ Eftir allan þennan tíma í greininni og þá reynslu sem hann og aðrir starfsmenn hafa öðlast gegnum árin , er ekki við öðru að búast en vönduðum vinnubrögðum og fagmannlegri þjónustu . „ Ef maður sinnir sínu starfi vel er það fljótt að spyrjast út , “ segir Rúnar . „ Við leggjum mesta áherslu á að taka tillit til þess að fólk er í sárum eftir ástvinarmissi . Því þurfum við að gæta að því sem við gerum og segjum og eins að nálgast fólk með hlýju og auðmýkt . Það getur t.d. verið mjög erfitt að bjóða fólki þjónustu gegn greiðslu við þessar aðstæður en þetta hefur lærst í gegnum árin og við tökum mikið tillit til þess hvernig aðstæður eru hverju sinni , “ bætir hann við . Fallegar kistur á góðu verði Útfararþjónusta Rúnars Geirmundssonar leggur ekki bara áherslu á vandaða þjónustu heldur líka á fallegar kistur á sanngjörnu verði sem standast ströngustu kröfur um umhverfisvernd að sögn Rúnars . „ Hefðbundnu hvítu og umhverfisvænu kisturnar eru algengastar en það er alltaf spurt um harðviðar kistur , t.d. eik eða mahóní . “ Fyrir stuttu síðan létu þau , fyrst íslenskra útfararstofa , hanna og smíða íslenskar kistur úr íslenskum viði í samstarfi við Þorstein B. Jónmundsson trésmið . „ Um er að ræða sérstaka kistu og duftker sem er hannað út frá hugmyndinni um íslenska kistu úr alíslenskum við til brennslu og jarðsetningar , “ útskýrir Rúnar . „ Kisturnar eru úr viði sem er unninn og þurrkaður í Hallormsstaðaskógi . Kistan er mjög falleg , úr grófum viði , ólökkuð og náttúrleg . “ Þekkir ekkert annað Annar sonar þeirra hjóna er Elís Rúnarsson sem hefur þrátt fyrir ungan aldur starfað hjá fyrirtækinu í rúma tvo áratugi . „ Ég man ekki eftir öðru en að sjá föður minn starfa í þessu fagi enda var fyrirtækið stofnað þegar ég var níu ára gamall . Fyrir mér var þetta því alltaf hefðbundið starf þótt ég hafi vissulega gert mér snemma grein fyrir því að þetta starf væri mjög krefjandi og krefðist vandvirkni . “ Fyrstu verkefni Elísar hjá fjölskyldufyrirtækinu voru að þrífa bíla og annast einföld viðvik . Síðar tók hann þátt í daglegum störfum með föður sínum og Sigurði eldri bróður sínum . Undanfarinn áratug hefur Elís svo starfað daglega við hlið föður síns við útfaraþjónustu og allan almennan rekstur . „ Það eru forréttindi að fá að leggja sitt af mörkum við að aðstoða fólk í krefjandi aðstæðum og að geta boðið fram reynslu okkar og persónulegu þjónustu fjölskyldufyrirtækis á erfiðustu stundum í lífi fólks , “ bætir Elís Rúnarsson við . Siðareglur mikilvægar Utan rekstur útfararþjónustunnar er Rúnar Geirmundsson einnig formaður Félags íslenskra útfararstjóra . Félagið hefur verið starfrækt í yfir áratug og hefur Rúnar verið formaður þess allt frá upphafi . Hann segir aðaltilgang félagsins vera að skapa vettvang til að halda utan um siðreglur útfararstjóra . „ Starf mitt felst aðallega í því að halda utan um fundastarf og framfylgja reglum og samþykktum aðalfunda . Ég sæki einnig fundi erlendis enda á félagið í talsverðum erlendum samskiptum . Siðareglur evrópskra útfarastjóra eru til að mynda grunnur íslensku siðareglnanna , “ segir Rúnar . Ekki er lagaskylda fyrir útfararstjóra að vera í félaginu að hans sögn en nánast allir starfandi útfarstjórar eru þó félagsmenn og hafa undirritað siðareglur félagsins . Nánari upplýsingar má finna á utfarir.is eða í síma 567 9110 allan sólarhringinn , alla daga ársins . Útfararþjónustu Rúnars Geirmundssonarí samstarfi við Stúdíó Birtíng